સ્વદેશ પરત ફરવા ઈચ્છતા NRIએ યોગ્ય આયોજન કરવું જોઈએ - NGS Business
સ્વદેશ પરત ફરવા ઈચ્છતા NRIએ યોગ્ય આયોજન કરવું જોઈએ-એનઆરઆઈ ગાઈડ-કમાણી -બચત-Economic Times Gujarati
સ્વદેશ પરત ફરવા ઈચ્છતા NRIએ યોગ્ય આયોજન કરવું જોઈએ
9 May 2016, 1607 hrs IST, ET Bureau
મધ્યમ વર્ગના એનઆરઆઇ સ્વદેશ પરત આવે અને તેમાં પણ ખાસ કરીને મધ્યપૂર્વમાં કામ કરનારા એનઆરઆઇ પરત આવે ત્યારે તે પોતાના ફાઇનાન્સિસને લઈને ઘણા ચિંતાતુર હોય છે. સામાન્ય રીતે ભારતીયો બાળકોના ઉચ્ચ શિક્ષણ અંગે આયોજન કરતા હોય છે.
તેમાંથી ઘણા તો ચાલીસીની વચ્ચે હોય ત્યારે જ પરત ફરે છે. તેમની ઉંમર નિવૃત્તિ જેટલી નથી હોતી પરંતુ પોતાની બીજી કારકિર્દીને લઈને અનિશ્ચિત હોય છે. તેમણે ઘણી બધી એસેટ્સ હસ્તગત કરી હોય છે, પરંતુ તેનો યોગ્ય ઉપયોગ કેવી રીતે કરવો તે અંગે નિશ્ચિત હોતા નથી. એક વાચકે અગાઉ મને પૂછ્યું હતું કે તેઓ દસથી બાર વર્ષ પછી પરત ફરવા માંગે છે અને તેના માટે સારી તૈયારી કરવા માંગે છે.
પ્રથમ, રિયલ એસ્ટેટમાં વધુ પડતું રોકાણ ન કરો. ઊંચી આવક અને ઊંચી બચતને સામાન્ય રીતે મોટી એસેટમાં, ખાસ કરીને ભારતમાં મિલકતમાં રૂપાંતર કરવામાં આવતી હોય છે. એનઆરઆઇ દ્વારા મિલકતમાં રોકાણનું આયોજન એક હેતુથી હોવું જોઈએ. એક તો તેમાંથી એટલી આવક થવી જોઈએ કે તેનાથી નિયમિત ખર્ચ પૂરાં કરી શકાય, આ દરમિયાન તે નવી નોકરી કે વ્યવસાય શોધી શકે.
હું એવા કેટલાક કુશળ એનઆરઆઇને જાણું છું જેમણે નાની જગ્યાઓ ખરીદીને બેન્કોના એટીએમ બનાવવા ભાડે આપી દીધી છે અને સ્થિર આવક મેળવી છે. હું જાણું છું કે મોટા પ્લોટ પર બનાવવાનું આવેલું મહેલ જેવું ભવ્ય મકાન રોકાણકાર માટે બિનઉપયોગી છે. તમે મિલકત ખરીદવાના જ હોવ તો તેમાંથી ભાડાની સારી આવક મળે તે પણ જુઓ. દસ વર્ષ કે તેનાથી પણ વધારે જૂના મકાનને પસંદ ન કરો કારણ કે તે કદાચ તમારી જીવનશૈલી સાથે મેચ નહીં થાય.
બીજું સોનાના ચળકાટનું મર્યાદિત મૂલ્ય છે. મધ્યપૂર્વના ભારતીયો માટે સોનું અને ઝવેરાતનો સંગ્રહ કરવામાં કશું નવું નથી. ઘણા એનઆરઆઇ ઝવેરીઓને તેમનાં ઘરેણાં વેચી દે છે, ઝવેરીઓ આ ઘરેણાં લે છે ત્યારે ઘડામણનો ચાર્જ અને નુકસાન કાપી લે છે. આ ઉપરાંત તેઓ પોતાના ખર્ચ પૂરા કરવા ઝવેરીઓ સમક્ષ રકમ ગીરો પણ મૂકે છે અને પછી રોકડપ્રવાહના અભાવે તેમને નાણાં મેળવવા સંઘર્ષનો સામનો કરવો પડે છે.
સોનાનું વેચાણ કરવું ભારતીય માટે લાગણીની દૃષ્ટિએ આકરો નિર્ણય છે. હું ઘણા એવા એનઆરઆઇને જાણું છું જેઓ તેમની કારકિર્દી અને આવકની બાબતમાં સંઘર્ષ કરી રહ્યા છે. તેમાં પણ જ્યારે પત્ની તેમને સાથ આપવાનો ઇન્કાર કરી દે અને સોનું વેચવાની ના પાડે ત્યારે તેમની સ્થિતિ કપરી બની જાય છે. સોનામાં થોડું રોકાણ કરવામાં ખોટું નથી, પણ દર વખતે તમે તેમાં વધુ પડતું રોકાણ કરો તે ખોટું છે.
ત્રીજું, ભારતમાં નવો કારોબાર શરૂ કરવો હંમેશા અઘરો છે, તેનું કારણ આ દેશમાં કેટલાય નવયુવાનો રોજ બિઝનેસમાં પ્રવેશે છે જે ઉદ્યોગસાહસિક બનવા માંગે છે. ટેક્‌નોલોજીને અગાઉ ક્યારેય આપવામાં આવતું ન હતું તેટલું મહત્ત્વ આજે આપવામાં આવી રહ્યું છે. કેટલાંય નાનાં કામ હવે સર્વિસ પ્રોવાઇડરો દ્વારા અત્યંત નીચા ખર્ચે કરવામાં આવી રહ્યાં છે.
આ પ્રકારના સંજોગોમાં સ્થાનિક બજાર અંગે જાણકારી ન હોવી તે NRI માટે સૌથી મોટો ગેરફાયદો છે, તેનું કારણ ભારત અત્યંત ઝડપથી બદલાઈ રહ્યું છે. આથી પોતાનાં કૌશલ્યો અને મોટિવેશન્સ પર ધ્યાનથી વિચાર કરો અને તલસ્પર્શી ધંધાકીય આયોજન તૈયાર કરો. તમને વળતર મળે તે પહેલાં નાણાં રોકવા સજ્જ બનો અને ધંધાકીય ખ્યાલને વિકસાવો. પાંચમું, તમારી નાણાકીય અસ્કામતો તેટલા પ્રમાણમાં હોય કે તે તમારા ધંધાકીય સાહસ ઉપરાંત તમારી નિવૃત્તિની જરૂરિયાતોને પણ પૂર્ણ કરી શકે તે સુનિશ્ચિત કરો. ફાઇનાન્શિયલ એસેટ્સ જેવી કે ઇક્વિટી શેર, બોન્ડ્સ, ડિપોઝિટ્સ અને મ્યુચ્યુઅલ ફંડ્સ ઇચ્છા મુજબ મેળવી શકાય છે, સંચાલન કરી શકાય છે તથા ઇચ્છે ત્યારે તેનો ઉપયોગ કરી શકાય છે. તેને જરૂર પડે ત્યારે અત્યંત ઓછા ખર્ચે લિક્વિડેટ કરી શકાય છે.